|  |  |
| --- | --- |
|  |  |

**Вх. №…………………./……………2019 г.**

**ДО**

**ДОЦ. Д-Р ИВАН Н. ИВАНОВ**

**ПРЕДСЕДАТЕЛ НА КОМИСИЯТА**

**ЗА ЕНЕРГИЙНО И ВОДНО РЕГУЛИРАНЕ**

**ДОКЛАД**

**от**

**дирекция „Природен газ“ и**

**дирекция „Правна”**

**Относно**: *Проект на Споразумение за изпълнение на програма за освобождаване на природен газ*

**УВАЖАЕМИ ГОСПОДИН ПРЕДСЕДАТЕЛ,**

Със Закона за изменение и допълнение на Закона за енергетиката (ЗИД на ЗЕ, обн. ДВ, бр. 79 от 08.10.2019 г.), са направени промени в Закона за енергетиката (ЗЕ), които имат за цел създаване на предпоставки за повишаване на конкуренцията и постигане на ликвидност на пазара на природен газ. Приетите норми са част от мерките за плавно преминаване от пазар по регулирани към пазар по свободно договорени цени и реална либерализация на пазара. Предвидено е създаването на организиран борсов пазар на природен газ, както и е регламентирано задължение на обществения доставчик да предлага за продажба на организирания борсов пазар количества природен газ на годишна база за периода 2020 г. – 2024 г. в съответствие със споразумение за изпълнение на програма за освобождаване на природен газ.

Съгласно § 28, ал. 1 от Преходните и Заключителни разпоредби на ЗИД на ЗЕ, обн. ДВ, бр. 79 от 08.10.2019 г., в срок до 15 октомври 2019 г. общественият доставчик на природен газ внася в КЕВР споразумението за изпълнение на програмата за освобождаване на природен газ, което се одобрява от Комисията след провеждане на публична консултация.

Във връзка с горното, с писмо с вх. № Е-15-20-24 от 15.10.2019 г. „Булгаргаз“ ЕАД е представило за одобрение от Комисията проект на споразумение за изпълнение на програмата за освобождаване на природен газ.

Предложеният от „Булгаргаз“ ЕАД проект на споразумение предвижда общественият доставчик да предлага за продажба на организирания борсов пазар на природен газ съответните количества природен газ по чл. 176а, ал. 1 от ЗЕ. Видовете продукти ще се предлагат на специализиран пазарен сегмент на платформа. Природният газ ще се освобождава на търгове под формата на годишни и месечни договори за доставка на природен газ при следните основни параметри на продуктите: предлагани количества по лотове; период, начална дата, профил, място и цена на доставката. Предлагането на продуктите ще се осъществява чрез провеждане на два търга за освобождаване на природен газ за покупка от крайни снабдители или клиенти, присъединени към газопреносната система на Република България, както и последващи търгове, в които могат да участват клиенти във и/или извън страната. В проекта на споразумение е предвиден график за провеждане на търговете за първата година на програмата за освобождаване, като за всяка следваща година операторът на борсовия пазар след съгласуване с обществения доставчик публикува календара на търговете на интернет страницата си.

Проектът на споразумение урежда началната цена на търговете да се определя от обществения доставчик, като в нея се включват всички негови разходи за осигуряване на природния газ до Виртуалната търговска точка (ВТТ). Общественият доставчик предвижда началната цена на последващите търгове да е по-висока от началната цена на последния проведен търг за освобождаване. Регламентирана е актуализация всяко тримесечие на цената, по която се урежда покупката, при отчитане изменението на разходите на обществения доставчик, формиращи началната цена. За всеки месец от периода на физическа доставка се прилага съответната актуализирана цена, като към нея се добавя получената надбавка в рамките на търга.

Според проекта на споразумение право на участие в търгове за освобождаване имат крайни снабдители или клиенти, присъединени към газопреносната система на Република България, както и търговци на природен газ за сключваните от тях сделки за доставка на крайни снабдители или клиенти, присъединени към газопреносната система на Република България. Общественият доставчик и свързаните с него лица нямат право на участие в тези търгове. Посочени са условията, които следва да са изпълнили лицата, за да бъдат допуснати до участие в търговете – успешно преминала процедура по предоставяне на достъп до газопреносната система, съгласно изискванията на „Булгартрансгаз“ ЕАД, сключено споразумение за членство на организирания пазар, регистрация за участие в търга.

Максималното количество, което може да бъде закупено от един участник и свързани с него лица е 60 лота за 2020 г., или около 30% от общото количество за първата година на предлагане, като за всяка следваща този размер се определя от оператора след съгласуване с обществения доставчик. Общественият доставчик се разпорежда с незакупените количества природен газ в търговете.

Проектът на споразумение предвижда участниците в търговете за освобождаване на природен газ, които не участват на други сегменти на платформата да не дължат такса за членство. Купувачите заплащат на оператора съответната такса за транзакция до 10-то число на месеца, следващ месеца на провеждане на търга, съгласно предоставените от платформата резултати от търговете. Общественият доставчик не заплаща такса за транзакция при изпълнение на програмата за освобождаване на природен газ.

Тръжната процедура при търгове за освобождаване е предвидено да се осъществява чрез наддаване от участниците с предварително определена ценова стъпка за MWh върху началната цена. Класирането на офертите се извършва автоматично от платформата според най-високата предложена цена. В случай, че две или повече оферти са на едно и също ценово ниво, платформата класира с приоритет офертите с по-високо количество природен газ. При наличие на две или повече оферти с равни количества и ценово ниво, платформата класира офертите с пропорционално намалени количества, така че да не се надхвърли общото предложено от обществения доставчик количество в търга.

Проектът на споразумение предвижда право на оператора да анулира всеки от проведените търгове и да насрочи нов търг до 48 часа, след провеждането му, при: нарушение на изискванията на ЗЕ и/или споразумението, пазарни злоупотреби, в т.ч. по отношение на свързани лица, фиктивни оферти, спекулативно висока цена и др., други нарушения на действащите в страната и Европейския съюз законови нормативни изисквания. Посочените нарушения, в случай, че не се отразяват негативно на останалите участници по отношение на цена или закупено количество, дават право на оператора да декласира участника, извършил нарушението, без да анулира целия търг, като актуализира класирането на офертите.

Според проекта на споразумение след провеждане на търга общественият доставчик сключва договор с лицето, предложило най-висока цена. Преди сключване на договора общественият доставчик изисква доказване наличието на кредитоспособност и/или обезпечение за плащане. Тези изисквания, както и условията по договора, не трябва да са по-рестриктивни или да предоставят предимство, спрямо предлаганите към съответния момент по отношение на търговци на природен газ или клиенти.

Срокът на действие на споразумението е до 31.12.2024 г., като според обществения доставчик влиза в сила след одобряването му от КЕВР. Проектът на споразумение урежда случаите на прекратяването му.

**След анализ на относимите факти и обстоятелства се установи следното:**

С § 1, т. 2 от ЗИД на ЗЕ, обн. ДВ, бр. 79 от 08.10.2019 г., е изменена и допълнена разпоредбата на чл. 21, ал. 1 от ЗЕ с нова т. 43, с която регламентира ново правомощие на Комисията за енергийно и водно регулиране (КЕВР, Комисията) по предложение на обществения доставчик да одобрява споразумението за изпълнение на програмата за освобождаване на природен газ (Споразумението), включително ценовите механизми в него, като Комисията може да изменя или да изисква изменение на споразумението в определен от нея срок. Основните параметри и условия на споразумението са регламентирани в чл. 176а от ЗЕ. Разпоредбата предвижда задължение на обществения доставчик да предлага за продажба на организирания борсов пазар на природен газ количества природен газ, не по-малко от: 2 220 GWh през 2020 г.; 4 281 GWh през 2021 г.; 6 342 GWh през 2022 г.; 8 720 GWh през 2023 г. и 11 099 GWh през 2024 г. Тези количества, общественият доставчик предлага за продажба при условията и по реда на одобрено от Комисията споразумение за изпълнение на програма за освобождаване на природен газ, сключено между него и оператора на организирания борсов пазар на природен газ – чл. 176а, ал. 2, пр. 1 от ЗЕ. Със споразумението се определят и редът за провеждане на търговете за освобождаване, ценовите механизми за освобождаване, включително за началната цена на търга, срокът на действие на споразумението, видовете предлагани продукти и периодите на тяхното предлагане – чл. 176а, ал. 2, пр. 2 от ЗЕ. Количествата природен газ се освобождават и при спазване на следните условия: провеждане до два търга за освобождаване на количествата природен газ с цел гарантиране сигурността на доставките за страната, като количествата са предназначени за крайни снабдители или клиенти, присъединени към газопреносната система на Република България; при определяне на началната цена на търга се включват всички разходи за осигуряването на природния газ до виртуална търговска точка; освободените количества се закупуват от крайни снабдители или клиенти, присъединени към газопреносната система на Република България, директно или чрез търговец на природен газ – чл. 176а, ал. 3 от ЗЕ. За освободените и незакупени количества в двата търга се провеждат последващи търгове с покачване на цената съгласно условията и ценовите механизми на споразумението, като количествата са предназначени за клиенти във и/или извън страната, а общественият доставчик се разпорежда с неизкупените след последния проведен търг количества – чл. 176а, ал. 4 от ЗЕ. В търговете не може да участват свързани с обществения доставчик лица по смисъла на § 1 от Допълнителните разпоредби на Търговския закон, а доставката на количествата природен газ не се счита за услуга от обществен интерес - чл. 176а, ал. 5 и ал. 6 от ЗЕ.

По отношение на изискването на ЗЕ – чл. 176а, ал. 2, споразумението да определя ценовите механизми за освобождаване, включително за началната цена на търга, общественият доставчик в проекта на споразумение е предвидил началната цена на търговете да се определя от него чрез включване на всички разходи за осигуряване на природния газ до ВТТ. Правилото за формиране на началната цена на търговете дава широка възможност на обществения доставчик по отношение на преценката му за размера на включваните разходи, тъй като не са предвидени правила, въз основа на които да бъдат определяни същите по вид и размер. Още повече, че „Булгаргаз“ ЕАД доставя количества природен газ във връзка с обществената доставка на природен газ, програмата за освобождаване на природен газ, както и по дългосрочните договори и краткосрочни сделки за доставка на природен газ по свободно договорени цени, по които е страна. При изпълнение на тези дейности дружеството има и общи разходи, които следва да бъдат правилно и точно отнесени към съответната дейност. В тази връзка ценовият механизъм на споразумението следва да предвижда конкретни правила, даващи възможност за определяне на вида и размера на всички разходи на обществения доставчик за осигуряването на природен газ до ВТТ, а именно:

Началната цена на търговете за освобождаване да се определя от обществения доставчик и да включва среднопретеглена цена на природния газ на входа на газопреносната система, разходи за осигуряване на необходимия капацитет на входни точки на системата; условно-постоянни разходи за осигуряване на природен газ по програмата за освобождаване; разходи от наложено задължение към обществото.

Среднопретеглената цена на природния газ на входа на газопреносната система да се изчислява при отчитане на разходите и количествата природен газ от всички източници.

Разходите за осигуряване на необходимия капацитет на входни точки на системата да се остойностяват по цената за годишен капацитетен продукт.

Началната цена да включва частта от общия размер на условно-постоянните разходи за регулаторен период, признат в решение на КЕВР за утвърждаване на цени на „Булгаргаз“ ЕАД, която част е определена пропорционално на количествата природен газ, доставяни от дружеството във връзка с обществената доставка на природен газ, програмата за освобождаване на природен газ, както и дългосрочните договори и краткосрочни сделки за доставка на природен газ по свободно договорени цени, по които е страна.

Началната цена да включва утвърдената в съответното решение на КЕВР за цени на „Булгаргаз“ ЕАД компонента за компенсиране на разходи, произтичащи от наложени задължения към обществото.

По отношение на предвиденото от обществения доставчик правило началната цена на последващите търгове да е по-висока от началната цена на последния проведен търг за освобождаване, следва да се има предвид, че за да се осигури равнопоставеност на всички клиенти, участващи в различните търгове, ценовите механизми на същите следва да са еднакви.

Изложените по-горе аргументи относно началната цена на търговете са относими и за предвидената от обществения доставчик актуализация на цената, по която се осъществява продажбата, а именно: на всяко тримесечие, при отчитане изменението на разходите на обществения доставчик, формиращи началната цена. В тази връзка е обосновано правилото за актуализация на цената, по която се осъществява продажбата на природния газ, да се обвърже с изменението на среднопретеглената цена на природния газ на входа на газопреносната система и утвърдената със съответното решение на КЕВР компонента за компенсиране на разходи, произтичащи от наложени задължения към обществото.

Проектът на споразумение регламентира тръжен механизъм за разпределяне на предложените количества природен газ, в който не е посочен конкретен размер на стъпката за наддаване върху началната цена, поради което такъв следва да бъде определен. Предвид функционалните характеристики на платформата е обосновано стъпката за наддаване да бъде в размер 0,25 лв./MWh.

С оглед гарантиране правилното функциониране на газопреносната система предложеното от обществения доставчик споразумение следва да се допълни с процедура по заявяване на закупени количества природен газ и балансиране, предвиждащи прилагане на стандартния режим на балансиране, регламентиран в Правилата за балансиране на пазара на природен газ.

За да се избегне договорно претоварване е необходимо в споразумението да бъде предвиден ред за освобождаване на капацитет на изходни точки от газопреносната мрежа, вследствие закупуване на количества природен газ на GRP сегмента, като „Булгаргаз“ ЕАД прехвърли кореспондиращия капацитет на изходна точка на участник, закупил количествата, по механизмите на Процедурите за управление на претоварването в случай на договорно претоварване.

Предвидените от обществения доставчик условия за анулиране на търг и декласиране на участник следва да бъдат ограничени до нарушения на ЗЕ и/или това споразумение, тъй като останалите предложени хипотези са такива, попадащи в обхвата на [Регламент № 1227/2011](apis://Base=APEV&CELEX=32011R1227&Type=201) на Европейския парламент и на Съвета от 25 октомври 2011 г. относно интегритета и прозрачността на пазара за търговия на едро с енергия (Регламент [№ 1227/2011](apis://Base=APEV&CELEX=32011R1227&Type=201)) или широко дефинирани.

Общественият доставчик е предвидил да сключва договор за доставка с лицето, предложило най-висока цена. В тази връзка, предвид механизма за разпределяне на количествата природен газ в рамките на търга, след приключване на търга общественият доставчик следва да сключва договор за доставка с лицата, класирани според този механизъм до изчерпване на предложените количества.

Споразумението следва да бъде допълнено с правила относно докладване по Регламент [№ 1227/2011](apis://Base=APEV&CELEX=32011R1227&Type=201), контрол по изпълнение на условията на споразумението от страна на КЕВР, както и преразглеждане на условията на споразумението.

Съгласно чл. 21, ал. 1, т. 43 от ЗЕ КЕВР одобрява предложеното от обществения доставчик споразумение за изпълнение на програмата за освобождаване на природен газ или го изменя, или изисква неговото изменение в определен срок. Предвид това и с оглед изложеното по-горе, предложения от обществения доставчик проект на споразумение следва да бъде изменен според посочените аргументи.

По силата на § 28, ал. 2 от Преходните и Заключителни разпоредби на ЗИД на ЗЕ, обн. ДВ, бр. 79 от 08.10.2019 г., КЕВР одобрява споразумението след провеждане на публична консултация. В тази връзка е обосновано в публичната консултация да участват страните по споразумението, както и потенциалните участници в търговете за освобождаване на природен газ – крайни снабдители, клиенти, присъединени към газопреносната мрежа на Република България, клиенти извън страната и търговци на природен газ.

**Предвид гореизложеното и на основание § 28, ал. 2 от Закона за изменение и допълнение на Закона за енергетиката, обн. ДВ, бр. 79 от 08.10.2019 г. и чл. 43, ал. 1 от Правилника за дейността на Комисията за енергийно и водно регулиране и на нейната администрация, предлагаме на Комисията да обсъди и вземе следните**

**Р Е Ш Е Н И Я:**

**1. Да приеме настоящия доклад;**

**2. Да одобри проект на изменено Споразумение за изпълнение на програмата за освобождаване на природен газ;**

**3. Да насрочи публична консултация за обсъждане на проекта на Споразумение за изпълнение на програмата за освобождаване на природен газ, като мястото, датата и часът на същата да бъдат оповестени на интернет страницата на Комисията;**

**4. Да определи кръга на заинтересованите лица за участие в публичната консултация, както и срокът за получаване на становища;**

**5. Да публикува проекта на Споразумение за изпълнение на програмата за освобождаване на природен газ на интернет страницата на Комисията за енергийно и водно регулиране.**