ПРОЕКТ

СПОРАЗУМЕНИЕ

ЗА ИЗПЪЛНЕНИЕ НА ПРОГРАМА ЗА ОСВОБОЖДАВАНЕ НА ПРИРОДЕН ГАЗ

I. ОБЩИ ПОЛОЖЕНИЯ

**1.** Споразумението за изпълнение на програма за освобождаване на природен газ се сключва между оператора на организирания борсов пазар на природен газ и обществения доставчик на природен газ.

**1.1.** Операторът на платформата за търговия - ………….., извършва на платформата за търговия с природен газ дейността по изпълнение на това споразумение до издаване на лицензия за дейността „организиране на борсов пазар на природен газ“.

**2.** Със споразумението се определят условията и редът, при които общественият доставчик предлага количества природен газ за продажба на организирания борсов пазар на природен газ.

**3.** Със споразумението се определят и редът за провеждане на търговете за освобождаване, ценовите механизми за освобождаване, включително за началната цена на търга, срокът на действие на споразумението, видовете предлагани продукти и периодите на тяхното предлагане.

**II. КОЛИЧЕСТВА И ПРОДУКТИ, ПРЕДНАЗНАЧЕНИ ЗА ПРОДАЖБА НА ОРГАНИЗИРАНИЯ БОРСОВ ПАЗАР НА ПРИРОДЕН ГАЗ**

**4.** Общественият доставчик предлага за продажба на организирания борсов пазар на природен газ не по-малко от следните количества природен газ:

**4.1.** през 2020 г. – 2 220 GWh;

**4.2.** през 2021 г. – 4 281 GWh;

**4.3.** през 2022 г. – 6 342 GWh;

**4.4.** през 2023 г. – 8 720 GWh;

**4.5.** през 2024 г. – 11 099 GWh.

**5.** Природният газ се освобождава на търгове под формата на годишни договори за доставка на природен газ и/ или месечни договори при следните основни параметри на продуктите:

**5.1.** Предлагани количества: на лотове по 10 000 MWh всеки (~1 млн. м3);

**5.2.** Период на доставка: 2020 г. - 2024 г.

**5.3.** Начална дата на доставките: 1-ви януари за всяка посочена в т. 4 година за годишните продукти; 1-во число на съответните месеци за месечните продукти;

**5.4.** Профил на доставките: равномерен - задължителна физическа доставка на газ, възлизаща на 100% от договорения обем, равномерно по дни;

**5.5.** Място на доставка: виртуална търговска точка (ВТТ), част от входно-изходната система на „Булгартрансгаз“ ЕАД;

**5.6.** Цена на доставка: определена на търг и подлежаща на актуализиране.

**III. ТЪРГОВО ПРЕДЛАГАНЕ НА ПРОДУКТИ**

**6.** Природният газ се освобождава при спазване на следните условия:

**6.1.** провеждане до два търга за освобождаване на количествата с цел гарантиране сигурността на доставките за страната, като количествата са предназначени за крайни снабдители или клиенти, присъединени към газопреносната система на Република България;

**6.2.** при определяне на началната цена на търга се включват всички разходи за осигуряването на природния газ до ВТТ;

**6.3.** освободените количества се закупуват от крайни снабдители или клиенти, присъединени към газопреносната система на Република България, директно или чрез търговец на природен газ.

**6.4.** за освободените и незакупени количества в първите два търга се провеждат последващи търгове с покачване на цената; тези количества са предназначени за клиенти във и/или извън страната.

**6.5.** общественият доставчик се разпорежда с неизкупените след последния проведен търг количества.

**6.6.** в търговете не може да участват свързани с обществения доставчик лица по смисъла на § 1 от Допълнителните разпоредби на Търговския закон.

**7.** Продуктите се предлагат на платформата на „Газов Хъб Балкан“ ЕАД чрез тръжна система, на пазарен сегмент за реализиране на програма за освобождаване на природен газ (GRP сегмент).

**7.1.** За провеждането на търговете се използва електронна среда, част от платформата за търговия на „Газов Хъб Балкан“ ЕАД. Търговете се извършват посредством GRP сегмент на платформата, който e уеб-базирано софтуерно решение на „Газов Хъб Балкан“ ЕАД за целите на програмата за освобождаване на природен газ. Платформата осигурява цялата необходима информация за провеждането на търговете и актуализация на информацията за тях, както и резултати от търговете по електронна поща на клиентите, взели участие в тях.

**7.2.** Разходите за разработването и техническата поддръжка на GRP сегмента на търговската платформа са за сметка на „Газов Хъб Балкан“ ЕАД.

**7.3.** GRP сегмента на платформата на „Газов Хъб Балкан“ ЕАД не предлага в търговете продукти, представляващи финансови инструменти и деривати по смисъла на Директива 2014/65/ЕС от 15 май 2014 година относно пазарите на финансови инструменти и за изменение на Директива 2002/92/ЕО и на Директива 2011/61/ЕС.

**8.** Търгове за 2020 г. се провеждат по следната последователност:

**8.1.** Първият понеделник на месец декември от годината, предхождаща годината на физическа доставка - 02.12.2019 г.: предлагане на определеното годишно количество като годишен продукт с равномерна доставка. Продуктът е предназначен за покупка от крайни снабдители или клиенти, присъединени към газопреносната система на република България, с цел гарантиране сигурността на доставките в страната;

**8.2.** Вторият понеделник на месец декември от годината, предхождаща годината на физическа доставка - 09.12.2019 г.: предлагане на количествата, незакупени в търговете по предходната точка, разделени на равни количества, като месечни продукти с равномерна доставка. Продуктите са предназначен за покупка от крайни снабдители или клиенти, присъединени към газопреносната система на Република България, с цел гарантиране сигурността на доставките в страната;

**8.3.** Третият понеделник на месец декември от годината, предхождаща годината на физическа доставка - 16.12.2019 г.: предлагане на количествата, незакупени в търговете по предходната точка, като годишен продукт с равномерна доставка. Продуктът е предназначен за покупка от клиенти в и/или извън страната;

**8.4.** Четвъртият понеделник на месец декември от годината, предхождаща годината на физическа доставка - 23.12.2019 г.: предлагане на количествата, незакупени в търговете по предходната точка, разделени на равни количества, като месечни продукти с равномерна доставка. Продуктите са предназначени за покупка от клиенти в и/или извън страната.

**9.** Максималното количество, което може да бъде закупено от един участник и свързани с него лица е 60 лота за 2020 г., или около 30% от общото количество за първата година на предлагане.

**10.** Периодът за наддаване по всички търгове е от 10:00 до 16:00 ч. в определените за провеждане на търгове дни. Търговете се провеждат в работни дни.

**11.** За всяка следваща година „Газов Хъб Балкан“ ЕАД след съгласуване с обществения доставчик определя и публикува на интернет страницата си календара на търговете, както и максималния брой лотове, които могат да бъдат закупени от един участник, не по-късно от един месец преди провеждането на първия търг.

**IV. НАЧИН НА ОПРЕДЕЛЯНЕ НА ЦЕНАТА НА ПРИРОДНИЯ ГАЗ И НА НЕЙНАТА АКТУАЛИЗАЦИЯ**

**12.** Началната цена на търговете за освобождаване се определя от обществения доставчик и включва среднопретеглена цена на природния газ на входа на газопреносната система, разходи за осигуряване на необходимия капацитет на входни точки на системата; условно-постоянни разходи за осигуряване на природен газ по програмата за освобождаване; разходи от наложено задължение към обществото.

**12.1.** Среднопретеглената цена на природния газ на входа на газопреносната система се изчислява при отчитане на разходите и количествата природен газ от всички източници.

**12.2.** Разходите за осигуряване на необходимия капацитет на входни точки на системата се остойностяват по цената за годишен капацитетен продукт.

**12.3.** Началната цена включва частта от общия размер на условно-постоянните разходи за регулаторен период, признат в решение на Комисията за енергийно и водно регулиране за утвърждаване на цени на „Булгаргаз“ ЕАД, която част е определена пропорционално на количествата природен газ, доставяни от дружеството във връзка с обществената доставка на природен газ, програмата за освобождаване на природен газ, както и дългосрочните договори и краткосрочни сделки за доставка на природен газ по свободно договорени цени, по които е страна.

**12.4.** Началната цена включва утвърдената в съответното решение на Комисията за енергийно и водно регулиране за цени на „Булгаргаз“ ЕАД компонента за компенсиране на разходи, произтичащи от наложени задължения към обществото.

**13.** Цената, по която се осъществява продажбата на природния газ, се актуализира всяко тримесечие в съответствие с изменението на среднопретеглената цена на природния газ на входа на газопреносната система и утвърдената със съответното решение на Комисията за енергийно и водно регулиране компонента за компенсиране на разходи, произтичащи от наложени задължения към обществото.

**13.1.** Общественият доставчик обявява актуализираната цена на интернет страницата си на първо число на съответното тримесечие.

**13.2.** Цената за всеки месец от периода на физическа доставка е актуализираната цена и надбавката, получена в рамките на търга.

**V. ТРЪЖЕН МЕХАНИЗЪМ ЗА РАЗПРЕДЕЛЯНЕ НА ПРЕДЛОЖЕНИТЕ КОЛИЧЕСТВА ПРИРОДЕН ГАЗ**

**14.** В рамките на търговете за освобождаване участниците наддават върху началната цена, като предлагат цена за MWh със стъпка 0,25 лв./MWh.

**15.** Платформата на „Газов Хъб Балкан“ ЕАД - GRP сегмента, извършва автоматично класиране на офертите според най-висока предложена цена.

**15.1.** В случай, че две или повече оферти са на едно и също ценово ниво, платформата класира с приоритет офертите с по-високо количество природен газ.

**15.2.** При наличие на две или повече оферти с равни количества и ценово ниво, платформата класира офертите с пропорционално намалени количества, така че да не се надхвърли общото предложено от „Булгаргаз“ ЕАД количество в търга.

**VI. МЯСТО НА ИЗВЪРШВАНЕ НА СДЕЛКИТЕ ПО ПРЕДЛАГАНЕ И ПОКУПКА НА ПРОДУКТИТЕ И ТОЧКА НА ДОСТАВКА**

**16.** Мястото на извършване на сделките по предлагане и покупка на продуктите е платформата на „Газов Хъб Балкан“ ЕАД - GRP сегмент.

**16.1.** Точката на доставка и смяната на собствеността на газа е ВТТ.

**VII. ОПРЕДЕЛЯНЕ НА ПРАВО ЗА УЧАСТИЕ**

**17.** В търговете на GRP сегмента могат да участват клиенти, крайни снабдители и търговци на природен газ.

**17.2.** До участие в търговете за освобождаване се допускат лица, които са изпълнили следните условия:

1. успешно преминала процедура по предоставяне на достъп до газопреносната система, съгласно изискванията на „Булгартрансгаз“ ЕАД, посочени на [https://www.bulgartransgaz.bg/be/pages/service-conditions-85.html](http://www.bulgartransgaz.bg/be/pages/service-conditions-85.html) и сключено споразумение за членство на платформата с „Газов Хъб Балкан“ ЕАД;
2. регистрация за участие в търга в срок не по-късно от 2 (два) работни дни преди провеждането на съответния търг чрез попълване на регистрационна форма, предоставяна от „Газов Хъб Балкан“ ЕАД от електронна поща с адрес: administration@balkangashub.bg.

**18.** Всяко лице, изпълнило условията по т. 17.2., може да участва в наддаването за всички лотове в рамките на търга. Всеки участник се задължава да спазва изискванията за минимално и максимално разрешено за покупка количество природен газ, при стриктно спазване на последователността по т. 8, с оглед покриване на националното потребление.

**VIII. ПРОЦЕДУРА ПО ЗАЯВЯВАНЕ НА ЗАКУПЕНИ КОЛИЧЕСТВА ПРИРОДЕН ГАЗ И БАЛАНСИРАНЕ**

**19.** Закупените количества природен газ на GRP сегмента се потвърждават от „Газов Хъб Балкан“ ЕАД към „Булгартрансгаз“ ЕАД под формата на стандартизирано уведомление за сделка, формат Edig@s XML. Количествата природен газ по уведомленията за сделка се считат за заявени, като същите количества следва се считат за заявени за пренос от ВТТ до изходна точка от мрежата към оператора на газопреносната мрежа съгласно стандартните процедури за подаване на заявки по глава трета от Правилата за балансиране на пазара на природен газ (ПБППГ). За пренесените количества природен газ от ВТТ до изходна точка от мрежата се прилага стандартния режим на балансиране, регламентиран в ПБППГ.

**IX. ОСВОБОЖДАВАНЕ НА КАПАЦИТЕТ НА ИЗХОДНИ ТОЧКИ**

**20.** При необходимост от освобождаване на капацитет на изходни точки от газопреносната мрежа, вследствие закупуване на количества природен газ на GRP сегмента, „Булгаргаз“ ЕАД следва да прехвърли кореспондиращия капацитет на изходна точка на участник, закупил количествата. Прехвърлянето се извършва чрез сключване на вторична сделка с капацитет, спазвайки процедурите, предвидени в чл. 7 от хармонизирания Договор за достъп и пренос на природен газ по газопреносните мрежи на „Булгартрансгаз“ ЕАД или чрез прехвърляне на предвидения за освобождаване капацитет по „механизма за връщане на договорен капацитет”, регламентиран в Процедурите за управление на претоварването в случай на договорно претоварване. И двата механизма се извършват посредством функционалностите на регионалната платформа за резервиране на капацитет – RBP.

**X. ПРАВО НА АНУЛИРАНЕ НА ТЪРГ**

**21.** „Газов Хъб Балкан“ ЕАД може да анулира всеки от проведените търгове и да насрочи нова дата за търг, до 48 ч. след провеждане на всеки от търговете, при нарушение на Закона за енергетиката и/или това споразумение.

**21.1.** В случай, че нарушението не се отразява негативно на предложената цена и/или закупено количество от останалите участници „Газов Хъб Балкан“ ЕАД може да декласира участникът, извършил нарушението, без да анулира търга, като актуализира класирането на офертите, до 48 ч. след провеждане на всеки от търговете.

**XI. УСЛОВИЯ ЗА СКЛЮЧВАНЕ НА ДОГОВОР ЗА ДОСТАВКА**

**22.** След приключване на търга общественият доставчик сключва договор за доставка с лицата, класирани според тръжния механизъм по раздел V до изчерпване на предложените количества.

**23.** „Булгаргаз“ ЕАД има право да изисква, преди сключването на договора за доставка, доказване на наличие на кредитоспособност и/или обезпечение за плащане от спечелилия участник, като изискванията не може да бъдат по-рестриктивни от предлаганите към съответния момент по отношение на търговци на природен газ или клиенти, присъединени към газопреносната мрежа.

**24.** „Булгаргаз“ ЕАД сключва договори за доставка, които не може да дават предимства или да са с по-рестриктивни условия от предлаганите към съответния момент по отношение на търговци на природен газ или клиенти, присъединени към газопреносната мрежа.

**XII. ТАКСИ ЗА УЧАСТИЕ**

**25.** Участниците в търговете за освобождаване на природен газ, които не участват на други сегменти на платформата на „Газов Хъб Балкан“ ЕАД, не дължат такса за членство.

**26.** Купувачите заплащат на „Газов Хъб Балкан“ ЕАД съответната такса за транзакция в размер на 0,10 лв./MWh до 10-то число на месеца, следващ месеца на провеждане на търга, на посочената от „Газов Хъб Балкан“ ЕАД банкова сметка, съгласно представените от платформата резултати от търговете.

**27.** „Булгаргаз“ ЕАД не заплаща такса за транзакция при изпълнение на програмата за освобождаване на природен газ.

**XIII. ДОКЛАДВАНЕ ПО** [**РЕГЛАМЕНТ № 1227/2011**](apis://Base=APEV&CELEX=32011R1227&Type=201) **НА ЕВРОПЕЙСКИЯ ПАРЛАМЕНТ И НА СЪВЕТА ОТ 25 ОКТОМВРИ 2011 Г. ОТНОСНО ИНТЕГРИТЕТА И ПРОЗРАЧНОСТТА НА ПАЗАРА ЗА ТЪРГОВИЯ НА ЕДРО С ЕНЕРГИЯ (**[**РЕГЛАМЕНТ № 1227/2011**](apis://Base=APEV&CELEX=32011R1227&Type=201)**)**

**28.** Платформата на „Газов Хъб Балкан“ ЕАД може да извършва задълженията по докладване на транзакциите по търговете съгласно [Регламент № 1227/2011](apis://Base=APEV&CELEX=32011R1227&Type=201) при поискване от страна на участника, което се посочва в регистрационната форма по т. 17.2., подточка 2 от това споразумение.

**XIV. КОНТРОЛ И ИЗМЕНЕНИЕ НА СПОРАЗУМЕНИЕТО**

**29.** Комисията за енергийно и водно регулиране осъществява контрол по изпълнение на условията на това споразумение.

**29.1.** Комисията за енергийно и водно регулиране може да изисква най-малко следната информация:

1. от „Газов Хъб Балкан“ ЕАД - за резултатите от проведени търгове по клиенти;

2. от „Булгартрансгаз“ ЕАД - относно разпределени количества на участниците в търговете от ВТТ до изходни точки;

3. от „Булгаргаз“ ЕАД – информация относно предложените количества за освобождаване на природен газ, информация за параметрите, при които е образувана началната цена на търговете, както и данни относно освобождаването на капацитет.

**30.** Комисията за енергийно и водно регулиране преразглежда условията за изпълнение на споразумението на всеки две години, като при необходимост дава указания за изменение на условията, като се отчита достигнатото ниво на ликвидност на пазара на природен газ.

**30.1.** В срок от два месеца преди изтичане на всеки двегодишен период общественият доставчик, съответно операторът на борсовия пазар на природен газ, представя на Комисията за енергийно и водно регулиране доклад с анализ относно достигнатото ниво на ликвидност на пазара на природен газ.

**XV. СРОК**

**31.** Споразумението се сключва за периода 2020 г. - 2024 г.

Това споразумение е одобрено от Комисията за енергийно и водно регулиране с Решение № ………. от ……….2019 г.

**За „Булгаргаз“ ЕАД**: За „Газов Хъб Балкан“ ЕАД: